重九前一日與何會卿諸友分韻得日字禁體用字
作者：方一夔
朝代：宋

paragraphs: 人生多別愁，日月去如擲。
飛鴻背朔雲，老去猶旅食。
良會不可常，一歲四五日。
悠然千載上，此願何時畢。
是時屬秋季，月魄如弦直。
倦翰縱橫飛，暮景凝紺碧。
園英澹寒芳，貧女改顔色。
咄哉值茲辰，僅隔風雨夕。
心賞了無餘，萬物空相逼。
勿歎客囊空，冷面令渠赤。